Το έντονο ξέσπασμα του Ανδρέα Λοβέρδου προκάλεσε πριν λίγο στην Ολομέλεια της Βουλής ο χειρισμός που επέλεξε η υπουργός Διοικητικής Μεταρρύθμισης για να μην απαντήσει σε επίκαιρη ερώτησή του. Ενώ είχε τελειώσει η 'Ωρα του πρωθυπουργού' και η Όλγα Γεροβασίλη την παρακολούθησε από τα υπουργικά έδρανα, λίγα λεπτά μετά ο προεδρεύων Δ. Κρεμαστινός ανακοίνωσε ότι η υπουργός Διοικητικής Μεταρρύθμισης δεν θα απαντήσει στην επίκαιρη ερώτηση του Ανδρέα Λοβέρδου λόγω ..απουσίας στο εξωτερικό.

Η εν λόγω φράση προκάλεσε την οργισμένη αντίδραση του κ.Λοβέρδου. ο οποίος λαμβάνοντας τον λόγο είπε μεταξύ άλλων: "Είναι θεομπαίχτες κύριε πρόεδρε, Λένε ψέμματα μπροστά στα μάτια μας. Θεωρούν ότι η Εθνική Αντιπροσωπεία ότι είναι η αυλή τους. Εδώ κοροϊδεύουν την Βουλή. Τι θα κάνει η Βουλή γι αυτό; Πριν λίγο έβλεπα την κ. Γεροβασίλη να κάθεται στα υπουργικά έδρανα και να παρακολουθεί το Πρωθυπουργό".

Το επεισόδιο πήρε μεγάλη έκταση και προκάλεσε αμηχανία στο Προεδρείο το οποίο εκ της θέσεώς του είναι υποχρεωμένο να αναγιγνώσκει την αιτιολογία που στέλνει κάθε υπουργός ο οποίος δεν προσέρχεται να απαντήσει σε επίκαιρες ερωτήσεις.

Μετά την έντονη διαμαρτυρία Λοβέρδου ο κ. Κρεμαστινός δεσμεύτηκε να φέρει το συγκεκριμένο θέμα στην Διάσκεψη των προέδρων της Βουλής.

Μαρία Νταλιάνη